Dis duidelik soos daglig dat hy meer bekommerd is oor wit boere wat grond sal verloor as oor nie-blanke arbeiders wat die grond bewerk, maar dit nie besit nie.
Die grondkwessie was nog altyd ’n demokratiese debat. As partye soos die ANC of PAC dit werklik roekeloos wou hanteer het, sou ’n land grab al 20 jaar gelede uitgevoer gewees het.
Deur te verwys na hoe die DA-koukus en stadsraad De Lille behandel het, meen Mazibuko die DA het misluk daarin om Suid-Afrikaners daarvan te oortuig dat hy ’n nie-rassige party is.
Onthou, De Lille was eens ’n vuurvreter-lid van die PAC en het later haar eie party, die OD, gestig, en dié het meestal bruin kiesers getrek. Sy is dus ’n politikus met leierseienskappe, en dít kan haar die hoogste pos in die DA bied.
Vir konserwatiewe wittes wat steeds glo hulle het spesiale regte as ’n minderheidsgroep, sal die VF+, wat die EFF as ’n nuwe “rooi gevaar” beskou, dalk ’n alternatiewe opsie bied as die DA hulle versaak.